Ole Stavad (S), 2000-01-18:
Frihed 2000 foreslår, at der af overskuddet fra tips- og lottomidlerne oprettes en fast årlig pulje på 250 mio. kr., hvorfra sygehusene skal kunne søge om penge til finansiering af ekstraordinære investeringer i nyt hospitalsudstyr.
Forslaget tager konkret udgangspunkt i behovet for moderne scannere, stråleudstyr m.v. på kræftområdet.
Lad mig slå fast, at selv om regeringen også deler ønsket om at øge investeringerne i hospitalsudstyr på sundhedsområdet og i særdeleshed på kræftområdet, ja, så kan den ikke støtte dette forslag.
For det første strider det nemlig grundlæggende mod tips- og lottolovens karakter og intention om at støtte idrætten, de almengørende organisationer samt kulturelle formål.
Det er ikke og har heller aldrig været intentionen med loven at oprette puljer for investeringer i offentlige institutioner. En ændring i en størrelsesorden som foreslået af Frihed 2000 ville få drastiske konsekvenser for den nuværende fordeling af midlerne.
Med stor sandsynlighed ville dette f.eks. føre til en kraftig reduktion af det nuværende antal hovedpuljer i tips- og lottoloven, som de kom til at se ud i forbindelse med lovændringen i juni 1998.
For det andet har forslaget, der blev fremsat den 25. november 1999, efter min opfattelse mistet en stor del af sin oprindelige relevans.
Forslaget tager udgangspunkt i, hvad der synes at være et alvorligt problem for hospitalerne, nemlig mangel på scannere på kræftområdet.
Regeringen har imidlertid i samarbejde med flere partier allerede taget initiativ til at løse dette problem.
I forbindelse med finanslovforhandlingen har regeringen indgået en aftale med CD, Det Konservative Folkeparti, SF og med tilslutning fra Venstre, en aftale, der over de næste 3 år skal tilføre kræftområdet en halv mia. kr. ekstra oven i de 850 mio. kr., som regeringen og amterne blev enige om ved forårets økonomiaftaler, og yderligere et statsligt bidrag til investering i apparatur tilføres fra 2001.
Aftalen er blevet mødt med stor tilfredshed af bl.a. Kræftens Bekæmpelse.
Nye investeringer i moderne scannere kræver også efteruddannelse af personalet, og det tager tid.
Min pointe er, at løsningen på problemet med lange ventetider på kræftområdet ikke kan løses ved blot at give hospitalerne adgang til at søge penge til investeringer i nyt udstyr fra en pulje i tips- og lottoloven.
Der er i stedet brug for en velkoordineret helhedsindsats, hvilket netop er, hvad den nye aftale bidrager til.
Afslutningsvis vil jeg bare konstatere, at det fremsatte forslag ikke repræsenterer en farbar vej i forhold til den fornuftige opfyldelse af sygehusvæsenets behov for nye investeringer, hverken på kræftområdet eller på andre sundhedsområder og hverken i dag eller i morgen.
Regeringen kan derfor heller ikke støtte beslutningsforslaget.
Og derfor skal jeg da også takke for venlig modtagelse fra de partier, men også fra andre, der har givet en principiel tilslutning til forslaget.
Det er rigtigt, som det er blevet sagt, at der stadig væk er en række hængepartier, som vi skal have diskuteret med hinanden.
Det fremgår af det, jeg har oversendt som kommentar
til høringssvarene, og derfor vil jeg egentlig foreslå, at der, i stedet for at vi tager en stor diskussion om de konkrete udestående problemer her - det har der heller ikke været lagt op til fra ordførerne - bliver et grundigt udvalgsarbejde.
Og der bliver ikke mindst imellem partierne, der står bag elreformen, et behov for at følge op på en række af de konkrete problemstillinger, som også har været nævnt her ved førstebehandlingen.
Måtte jeg sige til hr. Kim Behnke, at hvis der er noget, jeg bestemt ikke har lyst til, så er det at lave lovforslag, der bare har et beskæftigelsesterapeutisk formål.
Men i hvert fald er den konklusion, jeg har måttet drage indtil nu, at med hensyn til den afgrænsning, som hr. Kim Behnke efterlyser, er det lidt svært at få øje på, hvordan den skal laves.
Det, der er vores opfattelse, er, at disse regnskaber, måske med nogle mindre tilpasninger, stort set kan bruges, og derfor har vi også tilbudt, at Told og Skat meget gerne stiller op sammen med de pågældende værker og Danske Fjernvarmeværkers Forening og prøver at finde ud af, hvordan man meget enkelt kan håndtere den problemstilling. Men deri ligger selvfølgelig også, at det er en problemkreds, som jeg også er parat til at diskutere under udvalgsarbejdet.
Så tak for en positiv modtagelse.
Jeg glæder mig til at samarbejde om de konkrete udestående problemer, som vi i fællesskab skal håndtere, inden lovforslaget når frem til tredje behandling.